Afrikaanse komediereeks spot met oud wordHannes van Wyk en Desiré Gardner as Erhard en Magda Louw in ‘Magda Louw’. (Foto: kykNET) Die ou gesegde lui dat oud word nie vir sissies is nie, en die verganklikheid van die lewe is selde iets om oor te lag. Die splinternuwe kykNET-komediereeks, Magda Louw, gee egter ŉ skreeusnaakse en tong-in-die-kies-blik op die onvermydelike dinge in die lewe, soos oud word en die onafwendbare verloop van tyd. Magda Louw vertel die storie van Magda en haar man, Erhard, wat deelneem aan ŉ werklikheidsreeks waarin ŉ kameraspan hulle volg om hul dag tot dag lewe – met ŉ paar onverwagse kinkels in die kabel – te dokumenteer. Magda lewe voluit en pak dinge met oorgawe aan, maar sy het ŉ ernstige kant en haar gesin, insluitend haar dogter, Gertrude, en seun, Baltus, is haar rots. Desiré Gardner, die aktrise en draaiboekskrywer, het nie net die konsep en teks vir Magda Louw ontwikkel nie, maar staan ook self in Magda se middeljarige skoene. Die rol van Erhard word vertolk deur akteur en aanbieder Hannes van Wyk. Gardner vertel sy het reeds as kind ŉ fassinasie met ouer vroue gehad en kon haar vir ure aan haar ma en haar vriendinne verkyk. “Ek was al van kind af dol daaroor om my ma se maniere dop te hou en om te luister na die pittige goed wat hulle kwytraak, en dit neer te skryf. My ma dien as groot inspirasie vir die karakter en ek ontwikkel al lank aan die karakter en die teks.” Sy onthou hoe sy op hoërskool ŉ selfgeskrewe stuk moes inhandig as ŉ skooltaak en haar onderwysers was so mal oor die stuk dat sy dit by al wat ŉ skoolgeleentheid en vrouetee moes voordra. Jare later het die dramaturg Saartjie Botha haar genader om die stuk te ontwikkel as ŉ solostuk vir die Woordfees in Stellenbosch. Dit is waar Van Wyk betrokke geraak het as regisseur van die stuk. Desiré Gardner het die karakter van Magda Louw ontwikkel en vertolk ook die gelyknamige rol. (Foto: kykNET) Die stuk is ook ontwikkel in ŉ kort draaiboek vir ŉ kykNET-storieprent, wat uiters gewild was by kykers. “Hannes spot nog altyd en sê as Erhard ooit gestalte moes kry, is die rol syne. Hy was uiteraard baie opgewonde om dié rol te vertolk, aangesien hy so lief is vir die stuk en so betrokke was by die ontwikkeling van die begin af.” Magda Louw is in ŉ sogenaamde mokumentêre styl geskiet om die egtheid van die karakters en die teks te behou, verduidelik Gardner. “Die reeks was nie aanvanklik bedoel om so snaaks te wees nie, maar omdat die karakters en die storie iets is waarby soveel mense kan aanklank vind, kan ŉ mens nie help om daarvoor te lag nie. Almal ken ŉ tannie soos Magda is en ŉ ouer paartjie wat soos Magda en Erhard is. “Mense lag nie altyd vir dieselfde goed nie, maar die goue draad van vereenselwiging wat deur die episodes loop herinner ŉ mens dat ons ŉ bietjie mag lag oor hoeveel ons eenders is, eerder as hoeveel ons verskil.” Die rolle van Gertrude en Baltus word onderskeidelik deur Cintaine Schutte en Bennie Fourie vertolk. Gershwin Mias is die kameraman Shaun, wat die Louws volg en diep in Magda se hart kruip. Ander bekende akteurs wat ŉ verskyning maak is Shimmy Isaacs, André Weideman, Margit Meyer-Rödenbeck, Elzet Nel en Mandri Sutherland. Cintaine Schutte, Gershwin Mias en Bennie Fourie is ook in ‘Magde Louw’ te sien. (Foto: kykNET) “Die reeks gee ŉ blik op die uitdagings wat ma-wees bied, huweliksprobleme, hoe om jou lewenspad saam met een mens te stap, menopouse, die uitdagings van die middeljare, jaloesie en botoks,” sê Gardner. “Om Magda te speel, is een van die lekkerste ervarings van my loopbaan. Ek het dit so geniet om ŉ karakter wat ek al so lank ken te speel en om te sien hoe my mede-akteurs lewe gee aan die ander karakters wat ek op papier vasgepen het. “Maak nie saak wat jy doen nie, een ding is seker: Ons almal word oud. En ons is almal net tydelik hier. Om oud te word is ŉ wonderlike seëning, maar ook ŉ skreeusnaakse tragedie.” Magda Louw begin op 2 Januarie om 20:00 op kykNET, DStv-kanaal 144.